
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse af aftalen i form af brevveksling mellem Den Europæiske Union og Kongeriget Marokko om ændring og supplering af aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA)
(05480/2026 – C10‑0092/2026 – 2025/0387(NLE))
(Godkendelse)
Europa-Parlamentet,
–	der henviser til udkast til Rådets afgørelse (05480/2026),
–	der henviser til aftalen i form af brevveksling mellem Den Europæiske Union og Kongeriget Marokko om ændring og supplering af aftalen om videnskabeligt og teknologisk samarbejde mellem Den Europæiske Union og Kongeriget Marokko, som fastsætter vilkårene og betingelserne for Kongeriget Marokkos deltagelse i partnerskabet for forskning og innovation i Middelhavsområdet (PRIMA) (05481/2026),
–	der henviser til den anmodning om godkendelse, som Rådet har forelagt, jf. artikel 186, og artikel 218, stk. 6, andet afsnit, litra a), nr. v), i traktaten om Den Europæiske Unions funktionsmåde (C10‑0092/2026),
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til henstilling fra Udvalget om Industri, Forskning og Energi (A10‑0151/2026),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og til Kongeriget Marokkos regering og parlament.

PRIMA har vist sig at være en effektiv ramme for befordring af videnskabeligt samarbejde i Middelhavsområdet ved at afhjælpe akutte udfordringer som f.eks. integreret vandressourceforvaltning. Midtvejsevalueringen fra 2023 bekræftede partnerskabets merværdi og viste, at det højner forskningskapaciteten og understøtter Unionens strategiske prioriteter i regionen.
PRIMA har navnlig vist sig at danne forbillede for forskningsdiplomati i Middelhavsområdet, som er en region af geopolitisk betydning for Unionen. Partnerskabet bygger på principperne om gensidig fordel, ligeværdighed, medejerskab, fælles beslutningstagning og samfinansiering. Ved at afhjælpe de kritiske udfordringer i regionen, hvor 180 millioner mennesker skønnes at være ramt af "vandfattigdom", bidrager PRIMA's arbejde direkte til regionens stabilitet, velstand og modstandsdygtighed. Programmet følger en langsigtet strategisk forsknings- og innovationsdagsorden, som dækker de tre indbyrdes forbundne temaområder: vandressourceforvaltning, landbrugsordninger og fødevareværdikæden, som siden 2019 er blevet integreret gennem den innovative tilgang med sammenhæng mellem vand, energi, fødevarer og økosystemer.
Kongeriget Marokko har været en engageret partner i PRIMA, siden partnerskabet blev oprettet. Den ændrede aftale bringer landets deltagelse i overensstemmelse med de nye vilkår, der er indført under Horisont Europa, og sikrer overensstemmelse med den ajourførte retlige og finansielle ramme. Dette skridt vil give Marokko mulighed for at deltage fuldt ud i partnerskabet frem til 2031 og vil derved sikre kontinuitet i samarbejdet og fællesindsatsen om fælles udfordringer.
Aftalen er i overensstemmelse med EU's politikker for forbindelser med tredjelande, herunder den nye dagsorden for Middelhavsområdet, den globale tilgang til forskning og innovation samt Unionens udviklingsmål. Den har ingen yderligere budgetmæssige konsekvenser ud over dem, der allerede er indberegnet til videreførelsen af PRIMA under Horisont Europa.
Ordføreren mener på baggrund af ovenstående, at det er i Unionens interesse at indgå denne aftale. Dette vil sikre partnerskabets kontinuitet, styrke EU's samarbejde med en regional partner og øge Unionens engagement i at afhjælpe fælles udfordringer i Middelhavsområdet gennem forskningssamarbejde og samtidig bidrage til forskningsekspertise og regional stabilitet og udvikling.
Det er dog fortsat nødvendigt at tage hensyn til det konkurrencepres, som landbrugsvarer fra tredjelande lægger på landbrugsvarer, som er produceret i EU's medlemsstater. De europæiske producenter er nemlig underlagt strengere regler, navnlig miljøregler, og må derfor afholde højere produktionsomkostninger. Derfor bør enhver form for samarbejde, herunder det videnskabelige samarbejde under PRIMA, være baseret på gensidighed og sikre passende beskyttelsesforanstaltninger for landbrugssektoren.
Kommissionen opfordres derfor til nøje at overvåge gennemførelsen af denne aftale inden for de bredere rammer af forbindelserne mellem EU og Marokko, navnlig med hensyn til import af landbrugsvarer til Unionen, og til at sikre, at der om nødvendigt træffes passende beskyttelsesforanstaltninger, og at principperne om gensidighed og fair konkurrence bliver efterlevet.

Ordføreren erklærer på eget ansvar, at han ikke i sin betænkning har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:1], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag. [1:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

